บลูพอร์ต

บลูพอร์ต หัวหิน รีสอร์ท มอลล์ เป็นศูนย์การค้าขนาดกลางในประเทศไทย บริหารงานโดย บริษัท พราว เรียลเอสเตท จำกัด (มหาชน) ตั้งอยู่ตรงข้ามโรงแรมอินเตอร์คอนติเนนตัล หัวหิน รีสอร์ท ในพื้นที่ตำบลหัวหิน อำเภอหัวหิน จังหวัดประจวบคีรีขันธ์ เปิดให้บริการเมื่อในวันที่ 1 ตุลาคม พ.ศ. 2559 ประวัติ ศูนย์การค้าบลูพอร์ต เป็นโครงการร่วมลงทุนระหว่าง กลุ่มเดอะมอลล์ และ บริษัท พราว เรียลเอสเตท จำกัด (มหาชน) ของตระกูลลิปตภัลลภ นายหน้าอสังหาริมทรัพย์รายใหญ่ในจังหวัดประจวบคีรีขันธ์ ในนามของ บริษัท หัวหิน แอสเสท จำกัด โดยเป็นโครงการที่ทางกลุ่มพราวต้องการต่อยอดโรงแรมอินเตอร์คอนติเนนตัล หัวหิน รีสอร์ท ให้กลายเป็นโครงการรูปแบบผสม จึงได้เทียบเชิญให้ ศุภลักษณ์ อัมพุช ประธานกลุ่มเดอะมอลล์เข้ามาร่วมลงทุนในการพัฒนาศูนย์การค้า และสามารถพัฒนาโครงการได้จนสำเร็จใน เดือนตุลาคม พ.ศ. 2559 โดยนับเป็นศูนย์การค้าแห่งที่สองของกลุ่มเดอะมอลล์ ที่เปิดให้บริการในจังหวัดภูมิภาค นับตั้งแต่การเปิดให้บริการศูนย์การค้าเดอะมอลล์ โคราช ใน พ.ศ. 2543 และเป็นศูนย์การค้าแห่งแรกในกลุ่มเดอะ บลู คอลเลคชัน ซึ่งเป็นศูนย์การค้าในรูปแบบสถานพักตากอากาศ เน้นทำเลที่ตั้งติดทะเล ภายหลังการระบาดทั่วของโควิด-19 ในประเทศไทยใน พ.ศ. 2563 ได้มีมาตรการปิดประเทศอันส่งผลให้นักท่องเที่ยวในอำเภอหัวหินลดลงอย่างมาก ประกอบกับรัฐบาลมีคำสั่งปิดห้างสรรพสินค้าเป็นการชั่วคราว 3 เดือน กลุ่มเดอะมอลล์จึงได้มีการปรับลดพื้นที่จาก 5 ชั้น เหลือ 3 ชั้น ภายหลังจากที่ได้เริ่มมีการคลายมาตรการปิดประเทศ แต่ผลตอบรับกลับไม่ดีขึ้นและขาดทุนซ้ำซ้อนต่อเนื่อง 4 ปี ทำให้กลุ่มเดอะมอลล์ตัดสินใจถอนทุนโครงการทั้งหมดใน พ.ศ. 2564 ทั้งนี้ ในส่วนของห้างสรรพสินค้าบลูพอร์ต กลุ่มเดอะมอลล์ยังคงเป็นผู้บริหารเช่นเดิม ส่วนศูนย์การค้าบลูพอร์ต กลุ่มพราว เรียลเอสเตท จะเป็นผู้ดูแลทั้งหมด ลักษณะ ศูนย์การค้าบลูพอร์ต หัวหิน รีสอร์ท มอลล์ เป็นศูนย์การค้ารูปแบบสถานพักตากอากาศแห่งแรกของประเทศ การออกแบบทั้งภายในและภายนอกอาคารได้รับแรงบันดาลใจจากเมืองพักตากอากาศชายทะเลที่มีชื่อเสียงระดับโลก ได้แก่ แซ็ง-ทรอเป, หมู่เกาะในทะเลแคริบเบียน, เมดิเตอร์เรเนียน และเคปทาวน์ โดยนำมาผสมผสานและรังสรรค์การออกแบบทั้งภายในและภายนอกอาคารในแบบอย่างสถานพักตากอากาศ ถือเป็นปรากฏการณ์ใหม่ของศูนย์การค้าในประเทศไทยด้วยแนวคิด "มนต์เสน่ห์แห่งการเดินทางสู่ความหฤหรรษ์รื่นรมย์" การจัดสรรพื้นที่ บลูพอร์ต หัวหิน รีสอร์ท มอลล์ ประกอบด้วยพื้นที่สำคัญดังนี้ ห้างสรรพสินค้าบลูพอร์ต บลูพอร์ต ฟู้ดฮอลล์ บิ๊กซี หัวหิน มาร์เช่ สปอร์ตเวิลด์ พราวด์ไทย โดย บางจาก เดอะคอลเลคชัน โดย บางจาก ศูนย์การประชุมและแสดงสินค้าหัวหิน อารีนา หัวหิน ฟิตเนส เดอะเลเจนด์ สวนสนุกฮาร์เบอร์แลนด์ โรงภาพยนตร์บลูพอร์ต ซีนีเพล็กซ์ ในเครือเมเจอร์ ซีนีเพล็กซ์ จำนวน 6 โรงภาพยนตร์ (สาขาที่ 2 ในอำเภอหัวหิน ต่อจากเมเจอร์ ซีนีเพล็กซ์ มาร์เก็ต วิลเลจ หัวหิน) โรงแรมอินเตอร์คอนติเนนตัล หัวหิน รีสอร์ท บลูพอร์ต วิง นอกจากนี้อาคารยังเชื่อมต่อกับโรงแรมอินเตอร์คอนติเนนตัล หัวหิน รีสอร์ท บีช วิง ด้วยสะพานเชื่อมจากชั้นสองของโรงแรมในฝั่งบลูพอร์ต วิง พื้นที่จัดสรรในอดีต ร้านค้านในกลุ่มเดอะมอลล์ สาขาบลูพอร์ต ดีพาร์ทเมนท์สโตร์ กูร์เมต์ มาร์เก็ต ปิดเมื่อวันที่ 28 กุมภาพันธ์ พ.ศ. 2568 และปรับปรุงใหม่เป็น บิ๊กซี หัวหิน มาร์เช่ บีเทรนด์ บิวตี้ ฮอลล์ เพาเวอร์มอลล์ สปอร์ตมอลล์ เอฟเอ็น เอาท์เล็ต สาขาบลูพอร์ต อ้างอิง แหล่งข้อมูลอื่น เว็บไซต์อย่างเป็นทางการ บลูพอร์ต ที่เฟซบุ๊ก บลูพอร์ต ที่เอกซ์ (ทวิตเตอร์) บลูพอร์ต ที่อินสตาแกรม